stanford-oval/wikipedia huggingface dataset:
เครื่องราชอิสริยาภรณ์อันมีศักดิ์รามาธิบดี
ลักษณะ > ชั้นที่ 1 เสนางคะบดี

เครื่องราชอิสริยาภรณ์อันมีศักดิ์รามาธิบดี ชั้นที่ 1 มีชื่อว่า เสนางคะบดี และมีอักษรย่อว่า ส.ร. เป็นเครื่องราชอิสริยาภรณ์ชนิดสายสะพาย มีดารา มีลำดับเกียรติอยู่ในลำดับที่ 7 จาก 36 ลำดับ 1 สำรับ ประกอบด้วย
ดารา เป็นรูปไข่ทำด้วยทองมีลายแหลมออกสี่ทิศ กลางดาราด้านหน้าเป็นรูปพระปศุรามาวตารปราบพญาการตวีรยะอยู่บนพื้นลงยาสีลูกหว้าอ่อน ด้านหลังเป็นอักษรพระปรมาภิไธยย่อ "ร.ร." กับเลข "๖" อยู่ภายใต้พระมหาพิชัยมงกุฎ ซึ่งหมายความถึง "สมเด็จพระรามราชาธิบดี รัชกาลที่ ๖" บนพื้นลงยาสีขาวขอบสีขาบ มีรัศมีเงินใหญ่แปดแฉก รัศมีทองแฉกเล็กแทรกแปดแฉก ใช้สำหรับประดับที่หน้าอกเสื้อด้านซ้าย
ดวงตรา เป็นรูปไข่ทำด้วยทอง มีลวดลายเดียวกับบริเวณตรงกลางของดารา แต่ไม่มีรัศมี ใช้สำหรับห้อยกับสายสะพายที่เป็นแพรแถบสีดำกว้าง 10 เซนติเมตร มีริ้วสีแดงกว้าง 2 เซนติเมตร อยู่ใกล้ขอบทั้งสอง ใช้สวมเฉียงจากขวาไปซ้าย
ลักษณะ > ชั้นที่ 2 มหาโยธิน

เครื่องราชอิสริยาภรณ์อันมีศักดิ์รามาธิบดี ชั้นที่ 2 มีชื่อว่า มหาโยธิน  และมีอักษรย่อว่า ม.ร. เป็นเครื่องราชอิสริยาภรณ์ชนิดคล้องคอ มีดารา มีลำดับเกียรติอยู่ในลำดับที่ 14 จาก 36 ลำดับ 1 สำรับ ประกอบด้วย
ดารา มีลักษณะเช่นเดียวกับ ดาราของเสนางคะบดี แต่ใช้ประดับที่หน้าอกเสื้อด้านขวา
ดวงตรา มีลักษณะเช่นเดียวกับ ดวงตราของเสนางคะบดี แต่ใช้ห้อยกับแพรแถบกว้าง 45 มิลลิเมตร สีเดียวกับแพรแถบสายสะพายเสนางคะบดี ใช้สำหรับคล้องคอ
ลักษณะ > ชั้นที่ 3 โยธิน

เครื่องราชอิสริยาภรณ์อันมีศักดิ์รามาธิบดี ชั้นที่ 3 มีชื่อว่า โยธิน และมีอักษรย่อว่า ย.ร. เป็นเครื่องราชอิสริยาภรณ์ชนิดคล้องคอ ไม่มีดารา มีลำดับเกียรติอยู่ในลำดับที่ 19 จาก 36 ลำดับ  1 สำรับ ประกอบด้วย
ดวงตรา มีลักษณะเช่นเดียวกับ ดวงตราของมหาโยธิน ใช้สำหรับคล้องคอ และไม่มีดารา
ลักษณะ > ชั้นที่ 4 อัศวิน

เครื่องราชอิสริยาภรณ์อันมีศักดิ์รามาธิบดี ชั้นที่ 4 มีชื่อว่า อัศวิน และมีอักษรย่อว่า อ.ร. เป็นเครื่องราชอิสริยาภรณ์ชนิดประดับหน้าอกเสื้อ มีลำดับเกียรติอยู่ในลำดับที่ 22 จาก 36 ลำดับ 1 สำรับ ประกอบด้วย
ดวงตรา มีลักษณะเช่นเดียวกับ ดวงตราของโยธิน แต่มีขนาดเล็กกว่าห้อยกับแพรแถบขนาดกว้าง 32 มิลลิเมตร ใช้สำหรับประดับหน้าอกเสื้อเบื้องซ้าย
ลักษณะ > ชั้นที่ 5 เหรียญรามมาลาเข็มกล้ากลางสมร

เครื่องราชอิสริยาภรณ์อันมีศักดิ์รามาธิบดี ชั้นที่ 5 มีชื่อว่า เหรียญรามมาลาเข็มกล้ากลางสมร และมีอักษรย่อว่า ร.ม.ก. เป็นเหรียญราชอิสริยาภรณ์ที่มีลำดับเกียรติอยู่ในลำดับสูงสุดในหมู่เหรียญบำเหน็จกล้าหาญ มีลักษณะ ดังนี้
เหรียญรามมาลาเข็มกล้ากลางสมร มีลักษณะเป็นรูปไข่ทำด้วยเงิน ด้านหน้าเป็นรูปพระปศุรามาวตารปราบพญาการตวีรยะ ด้านหลังเป็นอักษรพระปรมาภิไธยย่อ "ร.ร." กับเลข "๖" อยู่ภายใต้พระมหาพิชัยมงกุฎ สำหรับห้อยกับแพรแถวขนาดกว้าง 32 มิลลิเมตร และมีเครื่องหมายพระวชิราวุธที่แพรแถบ ใช้ประดับที่หน้าอกเสื้อเบื้องซ้าย
ลักษณะ > ชั้นที่ 6 เหรียญรามมาลา

เครื่องราชอิสริยาภรณ์อันมีศักดิ์รามาธิบดี ชั้นที่ 6 มีชื่อว่า เหรียญรามมาลา และมีอักษรย่อว่า ร.ม. เป็นเหรียญราชอิสริยาภรณ์ที่มีลำดับเกียรติรองจากเหรียญรามมาลาเข็มกล้ากลางสมรในหมู่เหรียญบำเหน็จกล้าหาญ มีลักษณะ ดังนี้
เหรียญรามมาลา มีลักษณะเช่นเดียวกับเหรียญรามมาลาเข็มกล้ากลางสมร แต่ไม่มีเครื่องหมายพระวชิราวุธที่แพรแถบ ใช้ประดับที่หน้าอกเสื้อเบื้องซ้าย
การพระราชทาน

เครื่องราชอิสริยาภรณ์อันมีศักดิ์รามาธิบดี เป็นเครื่องราชอิสริยาภรณ์สำหรับพระราชทานแก่ผู้ทำความชอบพิเศษเป็นประโยชน์ยิ่งแก่ราชการทหาร ไม่ว่ายามสงบหรือยามสงคราม หรือผู้มีเกียรติของต่างประเทศ ในอดีตนั้นจะมีคณะที่ปรึกษาสำหรับเครื่องราชอิสริยาภรณ์สำหรับทำหน้าที่พิจารณาว่าผู้ใดสมควรได้รับพระราชทานเครื่องราชอิสริยาภรณ์อันมีศักดิ์รามาธิบดีแล้วจึงนำความขึ้นกราบทูลพระบาทสมเด็จพระเจ้าอยู่หัวเพื่อขอรับพระราชทานต่อไป แต่ในปัจจุบันได้ยกเลิกคณะที่ปรึกษาสำหรับเครื่องราชอิสริยาภรณ์ลง และกำหนดให้พระบาทสมเด็จพระเจ้าอยู่หัวทรงเป็นประธานแห่งเครื่องราชอิสริยาภรณ์นี้ ทรงไว้ซึ่งพระราชอำนาจที่จะพระราชทานและและเรียกคืนได้ตามที่ทรงพระราชดำริเห็นสมควร แต่ยังคงไว้สำหรับพระราชทานสำหรับผู้ทำความดีความชอบเป็นพิเศษและเป็นประโยชน์อย่างยิ่งในราชการทหาร ไม่ว่าในยามสงบหรือในยามสงครามดังเช่นที่เคยเป็นมา
ผู้ที่ได้รับพระราชทานเครื่องราชอิสริยาภรณ์อันมีศักดิ์รามาธิบดีตั้งแต่ชั้นที่ 4 ขึ้นไปนั้น จะได้รับใบประกาศนียบัตรทรงลงพระปรมาภิไธยและประทับพระราชลัญจกร ส่วนผู้ที่ได้รับพระราชทานชั้นที่ 5 และ 6 นั้น จะได้รับการประกาศนามในราชกิจจานุเบกษา การรับพระราชทานเครื่องราชอิสริยาภรณ์ตระกูลนี้ ผู้ที่ได้รับพระราชทานเครื่องราชอิสริยาภรณ์ทั้งเก่าและใหม่จะเข้าร่วมในพระราชพิธีเฉพาะพระพักตร์พระบาทสมเด็จพระเจ้าอยู่หัว โดยมีพระราชพิธีถือน้ำพระพิพัฒน์สัตยาด้วย
นอกจากนี้ ยังมีการพระราชทานเครื่องราชอิสริยาภรณ์อันมีศักดิ์รามาธิบดีเป็นพิเศษให้ใช้ประดับที่ธงชัยของกองทหารบกรถยนต์เพื่อเป็นเกียรติยศพิเศษ รวมทั้ง พระราชทานเครื่องราชอิสริยาภรณ์อันมีศักดิ์รามาธิบดี ชั้น 5 เหรียญรามมาลาเข็มกล้ากลางสมร สำหรับประดับธงชัยเฉลิมพล กองพันทหารราบที่ 1 กองพันทหารราบที่ 2 กองพันทหารราบที่ 3 และกรมทหารราบที่ 21 รักษาพระองค์ในสมเด็จพระนางเจ้าสิริกิติ์ พระบรมราชินีนาถ
การพระราชทาน > ผู้ได้รับพระราชทาน

ดูเพิ่ม: รายพระนามและรายนามผู้ได้รับพระราชทานเครื่องราชอิสริยาภรณ์อันมีศักดิ์รามาธิบดี (ชั้น 1-4)
เครื่องราชอิสริยาภรณ์อันมีศักดิ์รามาธิบดีเป็นเครื่องราชอิสริยาภรณ์ที่มอบให้แก่ผู้ทำความดีในราชการทหาร โดยพระราชทานให้ทั้งชาวไทยและต่างประเทศ ทั้งผู้ที่ยังมีชีวิตและผู้วายชนม์ โดยที่ผ่านมานั้นผู้ได้รับพระราชทานจะเป็นบุรุษทั้งสิ้น ถึงแม้ว่าพระราชบัญญัติเครื่องราชอิสริยาภรณ์อันมีศักดิ์รามาธิบดี พ.ศ. 2503 นั้นจะไม่ได้ระบุว่า เครื่องราชอิสริยาภรณ์อันมีศักดิ์รามาธิบดีเป็นเครื่องราชอิสริยาภรณ์สำหรับพระราชทานให้แก่บุรุษเท่านั้น อย่างไรก็ตาม ระเบียบสำนักนายกรัฐมนตรี ว่าด้วยการประดับเครื่องราชอิสริยาภรณ์ไทย พ.ศ. 2541 นั้น มีการระบุถึงการประดับเครื่องราชอิสริยาภรณ์อันมีศักดิ์รามาธิบดีเฉพาะบุรุษเท่านั้น ผู้ที่ได้รับพระราชทานเครื่องราชอิสริยาภรณ์อันมีศักดิ์รามาธิบดีมีจำนวนมาก อาทิ
ชั้นที่ 1 เสนางคะบดี
พระเจ้าวรวงศ์เธอ กรมหมื่นอนุวัตน์จาตุรนต์ (เสนางคะบดี)
จอมพล สฤษดิ์ ธนะรัชต์ (เสนางคะบดี)
จอมพล ถนอม กิตติขจร (เสนางคะบดี)
จอมพล ประภาส จารุเสถียร (เสนางคะบดี, มหาโยธิน)
พล.อ. เปรม ติณสูลานนท์ (เสนางคะบดี, มหาโยธิน)
ชั้นที่ 2 มหาโยธิน
พระวรวงศ์เธอ พระองค์เจ้าบวรเดช (มหาโยธิน)
พล.อ. เชษฐา ฐานะจาโร (มหาโยธิน)
พล.อ. เทียนชัย ศิริสัมพันธ์ (มหาโยธิน)
พล.อ. อาทิตย์ กำลังเอก (มหาโยธิน, โยธิน, อัศวิน)
พล.อ. ชวลิต ยงใจยุทธ (มหาโยธิน, อัศวิน)
ชั้นที่ 3 โยธิน
พล.อ. อิทธิ สิมารักษ์ (โยธิน, อัศวิน)
พ.ท. ณรงค์เดช นันทโพธิ์เดช (โยธิน, อัศวิน)
ชั้นที่ 4 อัศวิน
พล.อ. พิจิตร กุลละวณิชย์ (อัศวิน)
พล.อ. สุนทร คงสมพงษ์ (อัศวิน)
พล.อ. อิสระพงศ์ หนุนภักดี (อัศวิน)
พล.อ. ธวัชชัย สมุทรสาคร (อัศวิน)
พล.อ. หาญ ลีนานนท์ (อัศวิน)
พล.อ. หาญ เพไทย (อัศวิน)
ชั้นที่ 5 เหรียญรามมาลาเข็มกล้ากลางสมร
พล.อ. วิโรจน์ บัวจรูญ (เหรียญรามมาลาเข็มกล้ากลางสมร)
พล.อ. สุรพันธ์ พวงเพ็ชร์ (เหรียญรามมาลาเข็มกล้ากลางสมร)
พล.อ. ประยุทธ์ จันทร์โอชา (เหรียญรามมาลาเข็มกล้ากลางสมร)
พล.อ. พงษ์เทพ กนิษฐานนท์ (เหรียญรามมาลาเข็มกล้ากลางสมร)
พล.อ. พอพล มณีรินทร์ (เหรียญรามมาลาเข็มกล้ากลางสมร)
พล.อ. นพรัตน์ ยอดวิมล (เหรียญรามมาลาเข็มกล้ากลางสมร)
พล.อ. ธนะศักดิ์ ปฏิมาประกร (เหรียญรามมาลาเข็มกล้ากลางสมร)
พล.อ. สําเร็จ ศรีหร่าย (เหรียญรามมาลาเข็มกล้ากลางสมร)
พล.ต.อ. สมเพียร เอกสมญา (เหรียญรามมาลาเข็มกล้ากลางสมร)
พล.ต.อ. เสรีพิศุทธ์ เตมียาเวส (เหรียญรามมาลาเข็มกล้ากลางสมร)
ชั้นที่ 6 เหรียญรามมาลา
พล.อ. อุดมเดช สีตบุตร (เหรียญรามมาลา)
พล.อ. สุรยุทธ์ จุลานนท์ (เหรียญรามมาลา)
พล.อ. ปราการ ชลยุทธ (เหรียญรามมาลา)
พล.อ. วิชัย แชจอหอ (เหรียญรามมาลา)
การประดับ

การประดับเครื่องราชอิสริยาภรณ์ตระกูลนี้ ควรสวมสายสะพายรามาธิบดี (ชั้นเสนางคะบดี) เฉพาะงานที่เกี่ยวกับราชการทหาร ซึ่งมีหมายกำหนดการระบุไว้โดยเฉพาะว่าให้สวมสายสะพายรามาธิบดีเท่านั้น อาทิเช่น พิธีถวายสัตย์ปฏิญาณตนและสวนสนามของทหารรักษาพระองค์ ส่วนผู้ที่เคยได้รับพระราชทานเหรียญรามมาลาเข็มกล้ากลางสมรมาก่อนนั้น สามารถประดับเหรียญรามมาลาเข็มกล้ากลางสมรได้ทุกโอกาสที่ประดับเครื่องราชอิสริยาภรณ์หรือที่มีกำหนดนัดหมายทางการให้ประดับเหรียญ รวมทั้งมีสิทธิประดับเครื่องหมายเข็มกล้ากลางสมรสอดบนแพรแถบเครื่องราชอิสริยาภรณ์นี้ตลอดไป แม้จะได้รับพระราชทานเครื่องราชอิสริยาภรณ์อันมีศักดิ์รามาธิบดีชั้นที่สูงขึ้นไปชั้นใดก็ตาม โดยให้ประดับในโอกาสที่มิได้ประดับเหรียญรามมาลาเข็มกล้ากลางสมร ในกรณีที่แต่งเครื่องแบบให้ประดับที่อกเสื้อเบื้องขวา ส่วนในกรณีแต่งสากลให้ประดับที่คอพับของเสื้อชั้นนอกเบื้องซ้ายใต้ดุมเครื่องราชอิสริยาภรณ์
สำหรับเครื่องราชอิสริยาภรณ์ตระกูลนี้ตั้งแต่ชั้นอัศวินขึ้นไปนั้น จะมีเครื่องหมายสำหรับประดับแพรแถบเครื่องราชอิสริยาภรณ์และเครื่องหมายที่ใช้เป็นดุมเสื้อเป็นรูปดอกไม้จีบด้วยแพรแถบของเครื่องราชอิสริยาภรณ์ มีสิทธิใช้ประดับเป็นดุมเสื้อเวลาแต่งเครื่องสากลโดยให้ประดับที่รังดุมคอพับของเสื้อชั้นนอกเบื้องซ้าย และสามารถใช้ประดับเมื่อสวมชุดไทย โดยบุรุษมีสิทธิใช้ประดับเป็นดุมเสื้อเวลาแต่งเสื้อชุดไทยสีสุภาพ โดยประดับที่อกเสื้อเบื้องซ้าย บริเวณปากกระเป๋าเสื้อ
แหล่งข้อมูลอื่น

เครื่องราชอิสริยาภรณ์อันมีศักดิ์รามาธิบดี เก็บถาวร 2012-11-30 ที่ เวย์แบ็กแมชชีน จาก สำนักเลขาธิการคณะรัฐมนตรี
รายนามผู้ได้รับพระราชทานเครื่องราชอิสริยาภรณ์อันมีศักดิ์รามาธิบดี เก็บถาวร 2005-08-24 ที่ เวย์แบ็กแมชชีน จากเว็บไซต์กองทัพบก
เครื่องราชอิสริยาภรณ์อันมีศักดิ์รามาธิบดี ชั้น 1-4



พระบาทสมเด็จพระมงกุฎเกล้าเจ้าอยู่หัวพระราชทานเครื่องราชอิสริยาภรณ์อันมีศักดิ์รามาธิบดีประดับยอดธงชัยเฉลิมพลประจำกองทหารอาสาของสยามในสงครามโลกครั้งที่หนึ่ง เมื่อวันที่ 21 กันยายน พ.ศ. 2462
เคอนิกเส็กก์ อาเกียรา

| เคอนิกเส็กก์ อาเกียรา |
| --- | --- |

ภาพรวม
บริษัทผู้ผลิต: เคอนิกเส็กก์
เริ่มผลิตเมื่อ: ค.ศ. 2011 – 2018
แหล่งผลิต: แองเกลโฮล์ม, ประเทศสวีเดน
ผู้ออกแบบ: คริสเตียน ฟอน เคอนิกเส็กก์ (Christian von Koenigsegg)
ตัวถังและช่วงล่าง
ประเภท: รถยนต์นั่งสมรรถนะสูง (Sports car)
รูปแบบตัวถัง: 2 ประตู ทาร์กาท็อป
โครงสร้าง: เครื่องยนต์กลางลำหลัง ขับเคลื่อนสองล้อท้าย (RMR)
จำนวนประตู: 2 แบบแรปเตอร์ดอร์ (Raptor doors)
ระบบส่งกำลัง
เครื่องยนต์: มาตราฐาน: 5.0 ลิตร (305 ลบ.นิ้ว) V8 ทวิน-เทอร์โบ 953 PS (701 kW; 940 bhp) อาเกียรา อาร์: 5.0 ลิตร (305 ลบ.นิ้ว) V8 ทวิน-เทอร์โบ 1,156 PS (850 kW; 1,140 bhp) อาเกียรา เอส: 5.0 ลิตร (305 ลบ.นิ้ว) V8 ทวิน-เทอร์โบ 1,044 PS (768 kW; 1,030 bhp) อาเกียรา อาร์เอส: 5.0 ลิตร (305 ลบ.นิ้ว) V8 ทวิน-เทอร์โบ 1,176 PS (865 kW; 1,160 bhp) วัน:1: 5.0 ลิตร (305 ลบ.นิ้ว) V8 ทวิน-เทอร์โบ 1,379 PS (1,014 kW; 1,360 bhp)
ระบบเกียร์: เกียร์ดูอัล-คลัช 7 จังหวะ
มิติ
ความยาว: 4,293 mm (169.0 in)
ความกว้าง: 1,996 mm (78.6 in)
ความสูง: 1,120 mm (44.1 in)
น้ำหนัก: มาตราฐาน/อาเกียรา อาร์/อาเกียรา เอส: 1,435 kg (3,164 lb) วัน:1:  1,360 kg (3,000 lb) อาเกียรา อาร์เอส:  1,395 kg (3,075 lb)
ระยะเหตุการณ์
รุ่นก่อนหน้า: เคอนิกเส็กก์ ซีซีเอ็กซ์
รุ่นต่อไป: เคอนิกเส็กก์ เจสโค
เคอนิกเส็กก์ อาเกียรา (อังกฤษ: Koenigsegg Agera) เป็นรถยนต์นั่งสมรรถนะสูง เครื่องยนต์กลางลำหลัง ขับเคลื่อนสองล้อท้าย (RMR) 2 ประตู 2 ที่นั่ง ผลิตโดยบริษัท เคอนิกเส็กก์จากสวีเดน เป็นรุ่นต่อของ ซีซีเอ็กซ์/ซีซีอาร์เอ็กซ์ คำว่า "อาเกียรา" เป็นคำกริยา (v.) ภาษาสวีเดน ซึ่งแปลว่า กระทำ หรือ ให้เกิดการกระทำ
อาเกียรา ได้รับการเสนอชื่อเป็น รถไฮเปอร์คาร์แห่งปี ค.ศ. 2010 (Hypercar of the Year in 2010) โดยนิตยสารท็อปเกียร์
ข้อมูลจำเพาะ > เครื่องยนต์และระบบส่งกำลัง

เดิมทางค่ายเคอนิกเส็กก์ได้มีการพัฒนาเครื่องยนต์ของบริษัทมาแทนที่เครื่องยนต์ 4.7 ลิตร V8 ของฟอร์ด ซึ่งได้นำไปใช้กับรุ่นซีซีเอ็กซ์เป็นครั้งแรก และต่อมาก็ได้พัฒนาเครื่องยนต์ต่อซึ่งมีความจุ 5.0 ลิตร ชนิด ทวิน-เทอร์โบ V8 ซึ่งสามารถให้กำลังได้ถึง 940 แรงม้า (701 กิโลวัตต์) ที่ 6900 รอบ/นาที และแรงบิดสูงสุดที่ 1,100 นิวตัน·เมตร (810 ปอนด์·ฟุต) ที่ 4000 รอบ/นาที โดยเครื่องยนต์มีน้ำหนักเพียง 197 กิโลกรัม (434 ปอนด์) สำหรับระบบส่งกำลัง ใช้เกียร์ดูอัลคลัทซ์แบบแพทเดิลชิฟท์ 7 จังหวะ (7-speed dual clutch with paddle shifters)
ข้อมูลจำเพาะ > สมรรถนะภาพ

อัตราเร่ง
0–100 กม./ชม. (0–62 ไมล์/ชม.) ใน 2.8 วินาที
0–200 กม./ชม.(0–124 ไมล์/ชม.) ใน 8.9 วินาที
0–300 กม./ชม. (0–186 ไมล์/ชม.) ใน 14.53 วินาที
ความเร็วสูงสุดสามารถทำได้มากกว่า 420 กม./ชม. (260 ไมล์/ชม.)
รุ่นย่อย > อาเกียรา อาร์

อาเกียรา อาร์ (Agera R) เปิดตัวในเดือนมีนาคม ค.ศ. 2011 ที่งานเจนีวามอเตอร์โชว์ อาเกียรา อาร์ ยังใช้เครื่องยนต์ 5.0 ลิตร (305 ลบ.นิ้ว) V8 ทวิน-เทอร์โบ แต่เพิ่มแรงม้าเป็น 1,124 ตัว (1,140 PS; 838 kW) สามารถทำอัตราเร่ง 0-100 กม./ชม. ได้ใน 2.8 วินาที และความเร็วสูงสุดที่ 418 กม./ชม. (260 ไมล์/ชม.) ทำให้เป็นรถที่เร็วที่สุดอันดับที่ 3 ของโลกประจำปี ค.ศ. 2014
รุ่นย่อย > อาเกียรา เอส

ในปี ค.ศ. 2013 เคอนิกเส็กก์ ได้เปิดตัว โมเดล อาเกียรา เอส (Koenigsegg Agera S) 2014 สำหรับราคาขาย อาเกียรา เอส ได้ถูกขายที่สิงคโปร์ ในราคา 4.2 ล้านดอลลาร์ หรือเป็นเงินไทยราว 126 ล้านบาท
รุ่นย่อย > วัน:1

เคอนิกเส็กก์ วัน:1 (Koenigsegg One:1) เปิดตัวครั้งแรกในเดือนมีนาคม ค.ศ. 2014 ที่งานเจนีวามอเตอร์โชว์ ซึ่งจะผลิตเพียง 6 คันนอกเหนือจากคันที่ใช้โชว์ในงาน โดยทั้งหมดได้ขายไปหมดแล้ว
สำหรับเครื่องยนต์ยังคงใช้เครื่องยนต์ 5.0 ลิตร (305 ลบ.นิ้ว) V8 ทวิน-เทอร์โบเดิม แต่พัฒนาแรงม้าเป็น 1,341 ตัว (1,360 PS; 1,000 kW) ที่ 7500 รอบ/นาที และแรงบิด 1,371 นิวตัน·เมตร (1,011 ปอนด์·ฟุต) ที่ 6000 รอบ/นาที
แหล่งข้อมูลอื่น

เว็บไซต์อย่างเป็นทางการ
เคอนิกเส็กก์ วัน:1 ในงานเจนีวามอเตอร์โชว์ 2014
เค็นอิจิ ฮายากาวะ

เค็นอิจิ ฮายากาวะ (ญี่ปุ่น: 早川賢一; โรมาจิ: Hayakawa Ken'ichi; อังกฤษ: Kenichi Hayakawa) เป็นนักกีฬาแบดมินตันชายทีมชาติญี่ปุ่น เกิดเมื่อ 5 เมษายน พ.ศ. 2529 ปัจจุบันเล่นประเภทชายคู่โดยจับคู่กับ ฮิโรยุกิ เอนโด ปัจจุบันเป็นคู่มือวางอันดับที่ 3 ของโลก
ผลงาน > โทมัสคัพ

เหรียญทอง โทมัสคัพ 2014 ที่ประเทศอินเดีย
เคแมนแคระ

| เคแมนแคระ |
| --- | --- |

เคแมนแคระคูเวียร์ (P. palpebrosus)

การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Sauropsida
อันดับ:: Crocodilia
วงศ์:: Alligatoridae
วงศ์ย่อย:: Caimaninae
สกุล:: Paleosuchus Gray, 1862

ชนิด
 P. palpebrosus  P. trigonatus
เคแมนแคระ หรือ ไคแมนแคระ (อังกฤษ: Dwarf caiman) เป็นสกุลของเคแมนที่จัดอยู่ในสกุล  Paleosuchus (/พา-ลี-โอ-ซู-ชัส/) ในวงศ์ Alligatoridae
เคแมนแคระ มีความยาวเต็มที่ประมาณ 1.7 เมตร จัดเป็นสัตว์ในอันดับจระเข้ที่มีขนาดเล็ก อาศัยและกระจายพันธุ์ในลุ่มน้ำอเมซอน ในทวีปอเมริกาใต้
แบ่งออกได้เป็น 2 ชนิด คือ
P. palpebrosus อาศัยอยู่ในแม่น้ำและทะเลสาบ
P. trigonatus อาศัยอยู่เฉพาะลำห้วยขนาดเล็กในป่า แต่เคลื่อนย้ายหากินในผืนป่าอยู่ห่างจากลำห้วยเป็นระยะทางไกล และออกหากินเฉพาะแต่ในเวลากลางคืน
แหล่งข้อมูลอื่น

ข้อมูลที่เกี่ยวข้องกับ Paleosuchus ที่วิกิสปีชีส์
เคียงนัมฮานอยแลนด์มาร์กทาวเวอร์

| เคียงนัมฮานอยแลนด์มาร์กทาวเวอร์ Keangnam Hanoi Landmark Tower (Keangnam Landmark 72) |
| --- | --- |
เคียงนัมฮานอยแลนด์มาร์กทาวเวอร์  ประกอบด้วยอาคาร 3 หลัง คือ อาคารสำนักงาน 1 หลัง และที่พักอาศัย 2 หลัง
ข้อมูลทั่วไป
ที่ตั้ง: ฮานอย  เวียดนาม
พิกัด: 21°01′02″N 105°47′03″E﻿ / ﻿21.017324°N 105.784054°E﻿ / 21.017324; 105.784054
ก่อสร้าง: พ.ศ. 2538
เปิดตัว: ตุลาคม พ.ศ. 2554
การใช้งาน: สำนักงาน ที่พักอาศัย
ความสูง
เสาอากาศ / ยอด: 350 เมตร (1,150 ฟุต)
หลังคา: 345 เมตร (1,132 ฟุต)
ชั้นสูงสุด: 336 เมตร (1,120 ฟุต)
รายละเอียด
จำนวนชั้น: 72 ชั้น ชั้นใต้ดิน 2 ชั้น
พื้นที่ชั้น: 609,673 ตารางเมตร (6,562,470 ตารางฟุต)
มูลค่า: 1.05 พันล้านดอลล่าร์สหรัฐ
บริษัท
สถาปนิก: Samoo, HOK
อ้างอิง: 
เคียงนัมฮานอยแลนด์มาร์กทาวเวอร์ (อังกฤษ: Keangnam Hanoi Landmark Tower หรือ Keangnam Landmark 72) คือตึกระฟ้าแห่งหนึ่งบนถนน Pham Hung เขต  Từ Liêm  ฮานอย ประเทศเวียดนาม อาคารถูกจองสำหรับบริษัทขนาดใหญ่หลายแห่ง เพื่อที่จะก่อตั้งสำนักงานใหญ่ ได้แก่ บริษัทเคพีเอ็มจี, สแตนดาร์ดชาร์เตอร์ด, ไพรซ์วอเทอร์เฮาส์คูเปอส์, แอลจี อีเลคทรอนิคส์, และอื่นๆ ตัวอาคารประกอบด้วยอาคารสำนักงาน 72 ชั้น 1 หลัง ด้วยความสูง 350 เมตร และอาคารที่พักอาศัย 48 ชั้น 2 หลัง
อาคารตั้งอยู่บนพื้นที่ 46,054 ตารางเมตร และมีพื้นที่ในแต่ละชั้นทั้งหมด 609,673 ตารางเมตร ซึ่งเป็นอาคารเดี่ยวที่มีพื้นที่ต่อชั้นใหญ่ที่สุดเป็นอันดับที่ 5 ของโลก นักลงทุน ผู้บริหาร และผู้ดำเนินการอาคารแห่งนี้คือ บริษัทที่มีฐานอยู่ในเกาหลีใต้นามว่า "เคียงนัม เอ็นเตอร์ไพรส์ จำกัด" งบลงทุนสำหรับอาคารนี้อยู่ที่ประมาณ 1.05 พันล้านดอลล่าร์สหรัฐ ซึ่งเป็นตึกที่สูงที่สุดอันดับที่ 37 ของโลก และสูงที่สุดในคาบสมุทรอินโดจีน ตึกที่สูงอันดับ 2 ของเวียดนามคือ ไบเทกซ์โกไฟแนนเชียลทาวเวอร์ ในนครโฮจิมินห์
ดูเพิ่ม

ตึกระฟ้า
รายชื่อตึกที่สูงที่สุดในโลก
สมุดภาพ

ตุลาคม พ.ศ. 2553
ตุลาคม พ.ศ. 2553
กุมภาพันธ์ พ.ศ. 2554
พฤษภาคม พ.ศ. 2555
แคดดี้

แคดดี้ (อังกฤษ: caddy หรือ caddie) คือ คนที่คอยแบกกระเป๋าอุปกรณ์ของผู้เล่นกีฬากอล์ฟ คอยให้คำแนะนำ แคดดี้ที่ดีจะทราบว่า สนามที่เล่นอยู่นั้น มีลักษณะอย่างไร รวมถึงระยะของหลุม การปักพิน และ การเลือกใช้ไม้กอล์ฟด้วย
แคตวูแมน

แคตวูแมน
แคตวูแมน (อังกฤษ: Catwoman) สามารถหมายถึง
แคตวูแมน ตัวละครในหนังสือการ์ตูนชุดของสำนักพิมพ์ดีซีคอมิกส์
แคตวูแมน (ภาพยนตร์ปี ค.ศ. 2004)
แคตวูแมน (วิดีโอเกม)
แคต เดอลูนา

| แคต เดอลูนา |
| --- | --- |

ข้อมูลพื้นฐาน
ชื่อเกิด: Kathleen Emperatriz DeLuna
เกิด:  (1987-11-17) 17 พฤศจิกายน ค.ศ. 1987 (36 ปี) 
ที่เกิด: สาธารณรัฐโดมินิกัน
แนวเพลง: อาร์แอนด์บี, แด๊นซ์ฮอลล์, ฮิปฮอป, บาคาทา, ป็อป, เรกเกตัน, แด๊นซ์, เร้กเก้
อาชีพ: นักร้อง, นักแต่งเพลง, นักเต้น
ช่วงปี: พ.ศ. 2549-ปัจจุบัน
ค่ายเพลง: Epic

เว็บไซต์: www.katdeluna.com
แคต เดอลูนา (อังกฤษ: Kathleen Emperatriz DeLuna) เกิดเมื่อวันที่ 14 พฤศจิกายน ค.ศ. 1987 ในย่านบร็องซ์ นิวยอร์ก เป็นนักร้องอเมริกันเชื้อสายโดมินิกัน ร้องเพลงแนวอาร์แอนด์บี แด๊นซ์ฮอลล์ เซ็นสัญญากับค่าย อีพิกเรคคอร์ดส/GMB เปิดตัวด้วยซิงเกิล “ไวน์อัพ” (อังกฤษ: Whine Up) มีผลงานอัลบั้มแรก ไนน์ไลฟส์ (อังกฤษ: 9 Lives) ในแนวป็อป และ แดนซ์ฮอลล์
เค้กฟองน้ำ

| --- | --- |
เค้กฟองน้ำมาเลเซีย
ชื่ออื่น: สปันจ์เค้ก
ประเภท: เค้ก
ผู้สร้างสรรค์: เจอร์เวส มาร์คัม
ส่วนผสมหลัก: แป้ง, น้ำตาล, ไข่
 ตำราอาหาร: เค้กฟองน้ำ   สื่อ: เค้กฟองน้ำ
เค้กฟองน้ำ หรือ สปันจ์เค้ก (อังกฤษ: sponge cake) เป็นเค้กที่ทำจากแป้ง (โดยมากแป้งสาลี) น้ำตาล ไข่ และบางครั้งผงฟู เพื่อให้ฟูและมีฟองอากาศอย่างผิวฟองน้ำ (สัตว์ทะเล)
ดูเพิ่ม

คัสเตลลา
เค้าร่างเอกซ์เอ็มแอล

บทความนี้ครอบคลุมเนื้อหาทั่วๆไปเกี่ยวกับ XML schema ซึ่งมีหลายแบบ สำหรับ XML schema แบบที่ W3C แนะนำโดยเฉพาะ ให้ดู XML Schema (W3C).
เค้าร่างเอกซ์เอ็มแอล (อังกฤษ: XML schema) คือวิธีการที่จะใช้จำแนกชนิดของเอกสารแบบเอกซ์เอ็มแอล โดยจะบอกถึงโครงสร้างและชนิดของข้อมูลในเอกสารเอกซ์เอ็มแอลแต่ละชนิด โดยตัวเค้าร่างเองมีหน้าตาเหมือนเนื้อหาเอกซ์เอ็มแอลตามปรกติเช่น XML Schema (W3C) และ RELAX NG หรือนิยามขึ้นโดยภาษาพิเศษโดยเฉพาะและเป็นส่วนหนึ่งของเอกซ์เอ็มแอลเช่น Document Type Definition (DTD) ซึ่งพัฒนาขึ้นก่อนแบบอื่นที่กล่าวมาข้างต้นโดยพัฒนามาจาก SGML โดยมีข้อจำกัดเช่นการไม่รองรับ XML Namespace
เค้าร่างเอกซ์เอ็มแอลต่าง ๆ

Document Definition Markup Language (DDML)
Document Schema Definition Languages (DSDL)
Document Structure Description (DSD)
Document Type Definition (DTD)
Namespace Routing Language (NRL)
RELAX NG โดยเป็นการรวม RELAX และ TREX เข้าด้วยกัน
SGML
Schema for Object-Oriented XML (SOX)
Schematron
XML-Data Reduced (XDR)
XML Schema (W3C) (WXS or XSD)
แคท ชูบ

แคท ชูบ หรือ แคทเธอรีน อลิซาเบธ ชูบ (อังกฤษ: Katherine Elizabeth Shoob) เกิดเมื่อวันที่ 8 พฤศจิกายน ค.ศ. 1983 เป็นพิธีกรชาวอังกฤษ
เคแมนแคระกูว์วีเย

| เคแมนแคระกูว์วีเย |
| --- | --- |

สถานะการอนุรักษ์
 ความเสี่ยงต่ำ  (IUCN 2.3)
การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Sauropsida
อันดับ:: Crocodilia
วงศ์:: Alligatoridae
สกุล:: Paleosuchus
สปีชีส์:: P.  palpebrosus
ชื่อทวินาม
Paleosuchus palpebrosus Cuvier, 1807


แผนที่กระจายพันธุ์
ชื่อพ้อง
  รายชื่อ Crocodilus palpebrosus  (Cuvier, 1807)  Jacaretinga moschifer Spix, 1825  Champsa gibbiceps Natterer, 1841  Champsa palpebrosus Wagler, 1830  Alligator palpebrosus Duméril & Bibron, 1836  Paleosuchus palpebrosus King & Burke, 1989  Paleosuchus palpebrosus Gorzula & Senaris, 1999  
เคแมนแคระกูว์วีเย (อังกฤษ: Cuvier's dwarf caiman, Cuvier's caiman, Smooth-fronted caiman, Musky caiman; ชื่อวิทยาศาสตร์: Paleosuchus palpebrosus) เป็นสัตว์เลื้อยคลานชนิดหนึ่ง จำพวกเคแมน จัดอยู่ในวงศ์แอลลิเกเตอร์ (Alligatoridae)
จัดเป็นสัตว์เลื้อยคลานในอันดับจระเข้ที่มีขนาดเล็กที่สุดในโลกชนิดหนึ่ง มีขนาดยาวเต็มที่ประมาณ 1.4 เมตร (4.6 ฟุต) ในตัวผู้ และ 1.2 เมตร (3.9 ฟุต)  ในตัวเมีย น้ำหนักประมาณ  6 ถึง 7 กิโลกรัม (13 ถึง 15 ปอนด์)  ถูกค้นพบและบรรยายทางวิทยาศาสตร์โดยฌอร์ฌ กูว์วีเย (Georges Cuvier) นักสัตววิทยาชาวฝรั่งเศส ซึ่งเป็นผู้ค้นพบเป็นบุคคลแรก โดยสถานที่ค้นพบครั้งแรกคือเมืองกาแยนในเฟรนช์เกียนา โดยที่ชื่อวิทยาศาสตร์ คำว่า Paleosuchus มาจากคำภาษากรีกว่า palaios หมายถึง "โบราณ" และ soukhos หมายถึง "จระเข้" เพราะเชื่อว่าเคแมนแคระกูว์วีเยสืบสายพันธุ์มาจากสัตว์ในอันดับจระเข้โบราณอายุนานกว่า 30 ล้านปี และคำว่า palpebrosus มาจากภาษาละติน palpebra หมายถึง "เปลือกตา" และ osus หมายถึง "เต็มไปด้วย" ซึ่งหมายถึงแผ่นกระดูกที่ปรากฏอยู่เหนือเปลือกตา
ส่วนหัว
เคแมนแคระกูว์วีเย กระจายพันธุ์อยู่ในป่าทึบของลุ่มน้ำแอมะซอนในทวีปอเมริกาใต้ โดยอาศัยในพื้นที่ที่เป็นแม่น้ำและทะเลสาบ การฟักไข่เหมือนกับเคแมนชนิดอื่น ๆ คือ ใช้ความร้อนจากแสงแดดหรือความร้อนจากการเน่าสลายของพรรณพืชที่ใช้ปกคลุมรังเพื่อการฟักเป็นตัว
เคแมนแคระกูว์วีเยไม่มีชนิดย่อย กินอาหารได้หลากหลายชนิด ทั้งสัตว์ครึ่งบกครึ่งน้ำ, ปลา, ปู, นก, กุ้ง, หอย, สัตว์เลี้ยงลูกด้วยนมขนาดเล็ก รวมถึงแมลงปีกแข็งและสัตว์ไม่มีกระดูกสันหลังด้วย เนื่องจากเป็นสัตว์ขนาดเล็กจึงนิยมเลี้ยงกันเป็นสัตว์เลี้ยงด้วย
แหล่งข้อมูลอื่น

ข้อมูลที่เกี่ยวข้องกับ Paleosuchus palpebrosus ที่วิกิสปีชีส์
เคแมน

| เคแมน ช่วงเวลาที่มีชีวิตอยู่:  สมัยพาลีโอซีน–ปัจจุบัน, 66–0Ma  PreꞒ Ꞓ O S D C P T J K Pg N      |
| --- | --- |

เคแมนแคระคูเวียร์ (Paleosuchus palpebrosus)

การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Sauropsida
อันดับ:: Crocodilia
วงศ์:: Alligatoridae
วงศ์ย่อย:: Caimaninae Brochu, 1999

ชนิดต้นแบบ
Caiman latirostris Daudin, 1825
สกุล & ชนิด
 ดูในเนื้อหา
เคแมน หรือ ไคแมน (อังกฤษ: caiman) เป็นสัตว์เลื้อยคลานในอันดับจระเข้ในวงศ์ย่อย Caimaninae ในวงศ์ Alligatoridae พบกระจายพันธุ์เฉพาะในทวีปอเมริกาใต้ ตั้งแต่ตอนกลางของเม็กซิโกไปจนถึงเอกวาดอร์ และทางตะวันออกของเทือกเขาแอนดีสไปจนถึงอุรุกวัย, ปารากวัย และทางตอนเหนือของอาร์เจนตินา
เคแมน มีขนาดที่เล็กกว่าแอลลิเกเตอร์ มีกระดูกฮัยออยด์เป็นชิ้นกว้าง ช่องเปิดจมูกมีช่องเดียวขนาดใหญ่ อาศัยอยู่ในแหล่งน้ำน้ำที่มีกระแสน้ำไม่แรง หลากหลายลักษณะ วางไข่บนกองดินและใช้หางปัดกวาดพรรณพืชต่าง ๆ มากองรวมกัน บางชนิดใช้ความร้อนจากแสงแดดหรือความร้อนจากการเน่าสลายของพรรณพืชสำหรับการฟักไข่
ขนาดเล็กที่สุด มีขนาดโตเต็มที่ 1.7 เมตร ขนาดใหญ่ที่สุดโตเต็มที่ได้ 2-5 เมตร ในสกุลที่สูญพันธุ์ไปแล้ว Purussaurus มีความยาวได้ถึง 12 เมตร และ Mourasuchus ซึ่งมีขนาดใหญ่เหมือนกัน มีจมูกกว้างเหมือนเป็ด
การจำแนก

ที่ยังสืบเผ่าพันธุ์มาจนถึงปัจจุบัน แบ่งออกได้เป็น 3 สกุล
วงศ์ย่อย Caimaninae
สกุล †Centenariosuchus
สกุล  †Culebrasuchus
สกุล  †Eocaiman
สกุล  †Globidentosuchus
สกุล Paleosuchus
P. palpebrosus, เคแมนแคระคูเวียร์
P. trigonatus, เคแมนหน้าเรียบ
Genus †Purussaurus
Genus †Mourasuchus
Genus †Necrosuchus
Genus †Orthogenysuchus
Genus †Tsoabichi
ชั้น Jacarea
สกุล Caiman
C. yacare, เคแมนยากาเร
C. crocodilus , แคเมนแว่น
C. c. apaporiensis,  เคแมนแม่น้ำอคาโปลิส
C. c. fuscus, เคแมนสีน้ำตาล
†C. lutescens
†C. venezuelensis
C. latirostris, เคแมนจมูกกว้าง
สกุล Melanosuchus
†M. fisheri
M. niger, เคแมนดำ
เคาท์ดาวน์

| เคาท์ดาวน์ |
| --- | --- |
ใบปิดภาพยนตร์
กำกับ: นัฐวุฒิ พูนพิริยะ
บทภาพยนตร์: นัฐวุฒิ พูนพิริยะ
อำนวยการสร้าง: ฝ่ายบริหาร ไพบูลย์ ดำรงชัยธรรม สายทิพย์ มนตรีกุล ณ อยุธยา วิสูตร พูลวรลักษณ์ จินา โอสถศิลป์ ฝ่ายงานสร้าง เช่นชนนี สุนทรศารทูล ยงยุทธ ทองกองทุน วรรณฤดี พงษ์สิทธิศักดิ์ สุวิมล เตชะสุปินันท์ ปรานต์ ธาดาวีรวัตร
นักแสดงนำ: พชร จิราธิวัฒน์ ภัทรศยา เครือสุวรรณศิริ จรินทร์พร จุนเกียรติ เดวิด อัศวนนท์
กำกับภาพ: นิรมล รอสส์
ตัดต่อ: ปนายุ คุณวัลลี
ดนตรีประกอบ: วิชญ วัฒณศัพท์ หัวลำโพงริดดิม
บริษัทผู้สร้าง: จอกว้างฟิล์ม 
ผู้จัดจำหน่าย: จีเอ็มเอ็ม ไท หับ
วันฉาย: 20 ธันวาคม พ.ศ. 2555
ความยาว: 90 นาที
ประเทศ:  ไทย
ภาษา: ไทย อังกฤษ
ทำเงิน: 26 ล้านบาท
ข้อมูลจากสยามโซน
เคานต์ดาวน์ (อังกฤษ: Countdown) เป็นภาพยนตร์ไทยแนวระทึกขวัญ ที่ออกฉายในปี พ.ศ. 2555 เขียนบทและกำกับโดย นัฐวุฒิ พูนพิริยะ ผลิตโดยจอกว้างฟิล์ม และจัดจำหน่ายโดยจีทีเอช ว่าด้วยเรื่องราวของกลุ่มวัยรุ่นที่ต้องการจัดปาร์ตี้ในวันส่งท้ายปี และได้พบกับชายคนหนึ่งที่จะทำให้พวกเขาจำคืนนี้ไปจนวันตาย ภาพยนตร์เรื่องนี้นำแสดงโดย พชร จิราธิวัฒน์ ภัทรศยา เครือสุวรรณศิริ และ จรินทร์พร จุนเกียรติ
ตัวละคร

แจ็ค หนุ่มไฮโซที่โกหกคนที่บ้านว่ามาเรียนต่อ แต่กลับใช้เงินเที่ยวเล่นไปวันๆ เป็นเด็กไทยที่ใช้ชีวิตที่ไกลบ้านมาหลายปี สวมวิญญาณนิวยอร์กเกอร์ ปาร์ตี้ไปวันๆ ไฮเปอร์ / ทำอะไรตามใจตัวเอง เห็นทุกอย่างเป็นเรื่องสนุก
แพม สาวเปรี้ยว หัวสูง ที่ใช้ของหรู เพื่อตัวเองจะได้ดูดีในสายตาคนอื่น เธอเป็นสาวสวยเอาแต่ใจ /รักสัตว์ /ชอบใช้ของแบรนด์เนม ข้างนอกดูเข้มแข็ง/ ปากดี ข้างในอ่อนแอ / ขี้เหงา/ ขาดความรัก
บี วัยรุ่นไทย ที่มาใช้ชีวิตที่นิวยอร์กได้ 6 เดือน เป็นคนมั่นใจในตัวเอง อีกมุมจะเป็นคนเงียบๆ พยายามเก็บทุกอย่างโดยไม่แสดงออกมา เธอเป็นแฟนสาวของแจ็ค ที่ไม่เคยบอกใครว่าเธอมาที่นี่เพราะอะไร
เฮซุส ชายฝรั่งแปลกหน้า ผู้เป็นดีลเลอร์ส่งยาให้มาหาที่ห้อง โดยต่างไม่มีใครรู้ว่า จริงๆแล้วเขาเป็นใครกันแน่
ปอ  รุ่นพี่ของแจ็คอดีตคนเล่นยา ซึ่งเป็นตัวละครตัวเดิม จาก ภาพยนตร์สั้น หลงใหล ที่กำกับโดย ผู้กำกับคนเดียวกันกับภาพยนตร์เรื่องนี้ โดยไม่ได้ใช้นักแสดงคนเดิมมาแสดง
นักแสดง

พชร จิราธิวัฒน์ รับบท แจ็ค
ภัทรศยา เครือสุวรรณศิริ รับบท แพม
จรินทร์พร จุนเกียรติ รับบท บี
เดวิด อัศวนนท์ รับบท เฮซุส
ปราชญ์ รักษ์อิสระกุล รับบท ปอ